VeranderDinge Archives - BrightRock
Ander en beter dinge
Ruda Landman is terug as aanbieder
Seisoen 1 Sondae (vanaf 19 Julie)
Dis 'n jaar sedert kykers die ervare Ruda Landman laas as aanbieder op TV gesien het, en wel in die SABC3-reeks Centrum Guardian.
"TV-aanbieding is soos fietsry," vertel Ruda op die stel van die nuwe kykNET-reeks VeranderDinge. "Mens verloor dit nooit nie. Waar ander daarvan hou om boeke te skryf of te skilder, voel ek gemaklik voor die kamera. Dis vir my lekker om met mense te praat en hulle te laat praat."
In die nuwe leefstylprogram laat Ruda mense juis hul hart oopmaak oor een groot onderwerp: Verandering. Bekendes soos die aktrise Shaleen Surtie-Richards en die sangeres Nianell vertel wat hulle gedoen het om die koers van hul lewe te verander.
"Maar VeranderDinge fokus nie net op loopbaanveranderings ofverhoudings nie," verduidelik Ruda. "Verskeie onderwerpe, wat strek van finansies en persoonlike ontwikkeling tot by gesondheid en `n nuwe voorkoms, val byvoorbeeld onder die bree tema."
Die saadjie vir VeranderDinge is geplant toe Ruda die afgelope jaar onderhoude met bekendes soos die oud-krieketkaptein Graeme Smith gevoer het vir BrightRock se aanlynplatform ChangeExchange.
"Die webwerf gee Jan Publiek ook die kans om hul ondervinding van verandering en hoe hulle hul fokus verskuif het, met ander te deel," sê sy. Die reaksie op www.changeexchange.co.za was oorweldigend. Vandat die webwerf in Maart 2014 die lig gesien het, het meer as 14 000 besoekers aan 20 000 gespreksessies deelgeneem.
Suzanne Stevens, uitvoerende direkteur: bemarking van BrightRock, en die vervaardiger, Alan Ford, het saamgespan en besluit daar's beslis 'n behoefte aan 'n TV-reeks soos VeranderDinge.
CELEBS EN SKRYWERS
Dit was vir hulle 'n uitgemaakte saak dat Ruda aan die stuur van die ateljee-onderhoude sou wees. Die produksiespan het toe koppe bymekaargesit oor die gaste. "Ons het begin met 'n wenslysie van wie ons graag in die reeks sou wou hê, afhangend van hul beskikbaarheid en of hulle bereid sou wees om te praat," sê Ruda.
Die lysie sluit nie net celebs soos Shaleen en Nianell of die voormalige DA-leier Helen Zille in nie, maar ook die skrywer Rachelle Greeff, die tydskrifredakteur Kay Karriem en die sakevrou Carina Franck van Kalahari Lifestyle wat oor die omwentelings in hul lewe gesels.
Buiten die ateljee-onderhoude is daar selfhelp-insetsels wat praktiese insae en wenke vir kykers gee, soos hoe om nuwe uitdagings aan te pak, hoe om jou eie besigheid te begin, uit die skuld te kom of fiks te bly. Die gewilde aanbieder Kim Cloete, wat tot Mei nog mede-aanbieder van die glansprogram Kollig op kykNET & kie was, en Ruda doen albei afsonderlike onderhoude vir die selfhelp-insetsels.
"Van die insetsels gee kykers byvoorbeeld 'n kykie op buitengewone instellings en aktiwiteite soos die Roller Derby, 'n toenemende kontaksport vir vroue. Ek gaan jaag selfs spoke in Matjiesfontein!" lag Ruda.
Tydens haar gesprekke het Ruda seif 'n paar nuwe dinge wys geword. "Verandering is die een ding in die lewe waarvan ons seker kan wees," sê sy. "En dit help nie mens skop daarteen nie. "Hoe meer buigbaar jy is en hoe meer jy bereid is om kopskuiwe en aanpassings in jou lewe te maak, hoe gelukkiger gaan jy op die ou end wees," voeg sy by.
"Baie mense is geneig om aan die bekende en aan die veilige vas te klou, want hulle voel onseker. Met VeranderDinge wil ons vir kykers sê verandering kan maklik wees en dit wérk. Verandering kan ook beter balans in jou lewe bring as jy dit regkry," meen Ruda. – Martjie Roos